Friedrich Merz

Bakgrunn, oppvekst og tidlig karriere

Friedrich Merz ble født i Brilon i en katolsk familie, og er sønn av dommeren Joachim Merz, som var medlem av CDU til 2007. Moren, født Sauvigny, er av fransk hugenottisk herkomst.
Han tok Abitur (artium) i 1975 og avtjente verneplikten som soldat i en panserartillerienhet i den tyske hæren fra 1975 til 1976. Fra 1976 studerte han jus ved Universitetet i Bonn og deretter ved Universitetet i Marburg med et stipend fra Konrad-Adenauer-Stiftung. Han tok i 1982 den første og i 1985 den andre juridiske statseksamen. Han var dommerfullmektig i Saarbrücken fra 1985 til 1986 og arbeidet fra 1986 til 1989 som advokat i den kjemiske industriens forbund i Bonn og Frankfurt.
Han er gift med dommeren Charlotte Merz og har tre barn.
Merz har sertifikat som pilot og eier to egne fly.

Politisk karriere til 2009

Merz ble medlem av Junge Union, ungdomspartiet til CDU og CSU, i 1972, da han var sytten år gammel. Han er medlem av Andespakten, et uformelt nettverk som opprinnelig ble dannet av medlemmer av Junge Union under en reise til Andesregionen i Sør-Amerika i 1979. I 1980 ble han lokallagsleder i Junge Union i hjembyen Brilon.
Han ble i 1989 innvalgt i Europaparlamentet, og satt en periode frem til 1994. Han var medlem av Finanskomiteen.
I 1994 ble han innvalgt i det tyske parlamentet, Forbundsdagen. Der ble han medlem av Finanskomiteen og CDU/CSUs finanspolitiske talsmann i 1996. I 1998 ble han parlamentarisk nestleder for CDU/CSU, og i 2000 etterfulgte han Wolfgang Schäuble som parlamentarisk leder for CDU/CSU. Han ble parlamentarisk leder samtidig med at Angela Merkel ble partileder, og de var regnet som rivaler i lederskapet for CDU rundt årtusenskiftet. Merz var med i Edmund Stoibers skyggeregjering i forkant av valget i 2002. Etter at Stoiber tapte valget overtok Angela Merkel selv som parlamentarisk leder i Forbundsdagen, og Merz fortsatte som nestleder frem til 2004, da han trakk seg fra lederskapet i fraksjonen. I 2007 annonserte han at han ikke stilte til gjenvalg ved valget til Forbundsdagen i 2009.

Karriere som forretningsadvokat

Fra 2009 arbeidet Merz som forretningsadvokat og medlem i en rekke styrer. Hans arbeid i forretningslivet har gjort ham til mangemillionær. Han er blant annet styreleder for den tyske delen av BlackRock, verdens største private fond.

Ledervalget i CDU

I 2018 annonserte Merz at han er kandidat i ledervalget i CDU i 2018. Kandidaturet ble støttet av tidligere CDU-leder Wolfgang Schäuble.

Politisk ståsted

Merz har særlig fokusert på utenriks- og sikkerhetspolitikk, økonomisk politikk og familiepolitikk. Han beskriver seg selv som sosialt konservativ og økonomisk liberal. Han ble i sin tid som medlem av Forbundsdagen særlig regnet som representant for den næringslivsvennlige fløyen i partiet. Rundt årtusenskiftet deltok han også i integreringsdebatten og populariserte begrepet "Leitkultur" (ledekultur) i den politiske debatten. Merz er leder for den tyske Atlanterhavskomiteen, Atlantik-Brücke, som arbeider for å styrke relasjonene mellom Tyskland og USA, og er også en varm støttespiller for EU og NATO. Han har beskrevet seg selv som "en virkelig overbevist europeer, en overbevist transatlantiker". Merz er en skarp kritiker av Donald Trump og særlig av Trumps handelskrig. I 2018 skrev han sammen med bl.a. Jürgen Habermas en artikkel som forsvarte det europeiske prosjektet.